En kvinde mistede herredømmet over sin bil på Hirtshalsmotorvejen torsdag morgen. Bilen røg op i luften og landede på taget.

En gravid kvinde mistede torsdag morgen herredømmet over sin bil på Hirtshalsmotorvejen ved Hjørring N. Ulykken skete formentlig i forbindelse med en overhaling, oplyser vagthavende ved Nordjyllands Politi. Ved ulykken røg bilen op i luften og landede på taget. Den gravide fører var ved bevidsthed, da hun blev hjulpet ud af bilen. Hun er berørt af ulykken, men har det efter omstændighederne godt. Hun blev efter ulykken kørt til tjek på Hjørring Sygehus, oplyser vagthavende. Kvindens familie er underrettet. En vognbane i sydgående retning er spærret i forbindelse med oprydning efter ulykken. vognbanen er spærret indtil omkring klokken 10 torsdag formiddag, oplyser Nordjyllands Politi. Opdatering: Politiet oplyser torsdag eftermiddag, at fosteret ikke har taget skade i ulykken og at kvinden er sluppet med skrammer. Hun er blandt andet kommet til skade med den ene ankel og har brækket næsen.